NACRT
Na temelju članka 15. stavka 2. Zakona o javnoj nabavi (Narodne novine broj 120/16, 114/22, 48/26) i članka 30. Statuta Općine Satnica Đakovačka (Službeni glasnik Općine Satnica Đakovačka broj: 6/21 i 2/22), Općinsko vijeće Općine Satnica Đakovačka na __. sjednici održanoj dana ___________  donijelo je

PRAVILNIK O PROVEDBI POSTUPAKA JEDNOSTAVNE NABAVE

I. OPĆE ODREDBE
Članak 1.
Ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuju postupci, pravila i uvjeti za nabavu robe i usluga te provedbu projektnih natječaja Općine Satnica Đakovačka (u daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 50.000,00 eura, te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 eura (u daljnjem tekstu: jednostavna nabava), na koju se ne primjenjuje Zakon o javnoj nabavi (u daljnjem tekstu: ZJN 2016).
Svi iznosi navedeni u ovom Pravilniku iskazani su bez PDV-a.
Članak 2.
Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.
Članak 3.
U provedbi postupaka jednostavne nabave osim ovog Pravilnika Naručitelj na odgovarajući način primjenjuje i druge važeće zakonske i podzakonske propise a koji se odnose na pojedini predmet nabave, kao i opće i posebne akte Naručitelja.
U postupcima jednostavne nabave Naručitelj može, kada je to primjereno predmetu nabave i okolnostima pojedinog postupka, primijeniti pojedine institute Zakona o javnoj nabavi kao što su primjerice kriteriji za odabir gospodarskog subjekta, kriteriji za odabir ponude, pojašnjenje i upotpunjavanje ponude, ispravak računske pogreške, provjera izuzetno niske ponude, sve uz poštivanje načela javne nabave.

II. NAČELA JAVNE NABAVE
Članak 4.
Naručitelj je u provedbi postupaka jednostavne nabave obvezan poštivati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. 
Naručitelj je obvezan postupati na način kojim se osigurava učinkovito tržišno natjecanje te ekonomično, svrhovito i odgovorno korištenje javnih sredstava.

III. KOMUNIKACIJA NARUČITELJA I GOSPODARSKIH SUBJEKATA

Članak 5.
U postupcima jednostavne nabave komunikacija i razmjena podataka može se obavljati elektroničkim sredstvima komunikacije koji omogućuju evidentiranje, praćenje i pohranu komunikacije te osiguravaju odgovarajući revizijski trag. 
Za nabave procijenjene vrijednosti jednake ili manje od 15.000,00 eura elektronička komunikacija može se provoditi putem elektroničke pošte, modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili drugim odgovarajućim elektroničkim sredstvima koja omogućuju evidentiranje i praćenje komunikacije.
Za nabave procijenjene vrijednosti veće od 15.000,00 eura komunikacija i razmjena podataka provode se putem modula jednostavne nabave u EOJN RH, u skladu sa ZJN 2016 i pravilima sustava EOJN RH.

IV. SPRJEČAVANJE SUKOBA INTERESA
Članak 6.
Na sprječavanje, prepoznavanje i uklanjanje sukoba interesa u postupcima jednostavne nabave na odgovarajući se način primjenjuju odredbe članaka 75. do 83. ZJN 2016.
Predstavnici Naručitelja iz članka 76. stavka 2. ZJN 2016, kao i ovlaštene osobe Naručitelja koje sudjeluju u pripremi i provedbi postupka jednostavne nabave, obvezni su potpisati izjavu o postojanju ili nepostojanju sukoba interesa s gospodarskim subjektima u smislu članaka 76. i 77. ZJN 2016 te je ažurirati bez odgađanja ako nastupe promjene.
U slučaju saznanja o postojanju sukoba interesa, predstavnik Naručitelja odnosno ovlaštena osoba Naručitelja obvezna je odmah izuzeti se iz provedbe postupka i o tome obavijestiti općinskog načelnika (u daljnjem tekstu: Općinski načelnik), koji postupa sukladno članku 81. ZJN 2016.
Naručitelj vodi i ažurira popis gospodarskih subjekata s kojima su predstavnici Naručitelja u sukobu interesa te isti objavljuje na svojoj službenoj internetskoj stranici, odnosno objavljuje obavijest da takvi gospodarski subjekti ne postoje.

V. POSTUPAK NABAVE PROCIJENJENE VRIJEDNOSTI DO 15.000,00 EURA
Članak 7.
Nabava robe, usluga i radova procijenjene vrijednosti jednake ili manje od 15.000,00 eura može se provesti izdavanjem narudžbenice ili sklapanjem ugovora s jednim gospodarskim subjektom.
Ovisno o predmetu nabave, stanju na tržištu i drugim okolnostima, Naručitelj može provesti postupak tržišnog natjecanja pozivanjem jednog ili više gospodarskih subjekata, javnom objavom poziva ili korištenjem modula jednostavne nabave u EOJN RH.
Narudžbenica
Narudžbenica obvezno sadrži podatke o izdavatelju narudžbenice, gospodarskom subjektu/dobavljaču, redni broj i datum izdavanja, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupnih cijena te potpis odgovorne osobe.
Narudžbenicu potpisuje Općinski načelnik.
Evidenciju izdanih narudžbenica vodi Jedinstveni upravni odjel.
Sklapanje ugovora
Ugovor obvezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni, rokovima isporuke robe/izvođenja radova/pružanja usluge, načinu i dinamici plaćanja te ostalim bitnim sastojcima ugovora sukladno Zakonu o obveznim odnosima.
Ugovor potpisuje Općinski načelnik.
Prilikom provođenja postupaka jednostavne nabave iz ovog članka potrebno je uzeti u obzir mogućnost primjene elektroničkih sredstava komunikacije.
U postupcima jednostavne nabave iz ovog članka Pravilnika Naručitelj zadržava pravo poništiti postupak jednostavne nabave u bilo kojem trenutku, odnosno ne prihvatiti niti jednu ponudu, a sve bez ikakvih obveza ili naknada bilo koje vrste prema ponuditeljima ili zainteresiranim gospodarskim subjektima. 

VI. POSTUPAK NABAVE PROCIJENJENE VRIJEDNOSTI VEĆE OD 15.000,00 EURA
Članak 8.
Postupak jednostavne nabave procijenjene vrijednosti veće od 15.000,00 eura provodi se putem modula jednostavne nabave u EOJN RH.
Za nabavu roba i usluga procijenjene vrijednosti veće od 15.000,00 eura, a jednake ili manje od 25.000,00 eura, odnosno radova procijenjene vrijednosti veće od 15.000,00 eura, a jednake ili manje od 45.000,00 eura, Naručitelj upućuje poziv na dostavu ponuda najmanje tri (3) gospodarska subjekta.
Naručitelj može u postupcima iz stavka 2. ovoga članka provesti postupak s javnom objavom poziva u modulu jednostavne nabave EOJN RH. 
U postupku s javnom objavom poziva Naručitelj može putem EOJN RH dodatno uputiti poziv određenim gospodarskim subjektima, pri čemu se ne ograničava pravo drugih zainteresiranih gospodarskih subjekata na podnošenje ponude.
Za nabavu roba i usluga procijenjene vrijednosti veće od 25.000,00 eura te radova procijenjene vrijednosti veće od 45.000,00 eura Naručitelj provodi postupak s javnom objavom poziva u modulu jednostavne nabave EOJN RH. 
Iznimno od stavka 5. ovog članka, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi slanjem poziva na dostavu ponuda najmanje jednom gospodarskom subjektu, u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
Razlozi za primjenu iznimke iz stavka 6. ovog članka navode se i obrazlažu u objavi u modulu jednostavne nabave EOJN RH.
Članak 9.
Postupke jednostavne nabave iz članka 8. ovoga Pravilnika provodi stručno povjerenstvo za jednostavnu nabavu (u daljnjem tekstu: Stručno povjerenstvo) koje imenuje Općinski načelnik. Općinski načelnik može imenovati članove Stručnog povjerenstva za razdoblje proračunske godine.
Stručno povjerenstvo iz stavka 1. ovog članka sastoji se od najmanje tri (3) člana.
Najmanje jedan od članova Stručnog povjerenstva treba posjedovati važeći certifikat u području javne nabave.
Stručno povjerenstvo iz stavka 1. ovog članka priprema i provodi postupak jednostavne nabave, te sastavlja Zapisnik o pregledu i ocjeni ponuda i prijedlog odluke o odabiru ili poništenju, a na temelju čega Općinski načelnik donosi odluku o odabiru, odnosno odluku o poništenju postupka ako se za to ispune propisane pretpostavke.
Članovi stručnog povjerenstva ne moraju biti zaposlenici Naručitelja.
Članak 10.
Postupak jednostavne nabave iz članka 8. ovoga Pravilnika pokreće se donošenjem Odluke o pokretanju postupka jednostavne nabave, koju donosi Općinski načelnik.
Odluka o pokretanju postupka jednostavne nabave sadrži najmanje podatke o:
· naručitelju,
· predmetu nabave,
· procijenjenoj vrijednosti nabave,
· evidencijskom broju nabave,
· članovima Stručnog povjerenstva, ako nisu imenovani posebnom odlukom,
· ako se primjenjuje iznimka iz članka 8. stavka 6. ovog Pravilnika, odluka sadrži i obrazloženje razloga za njezinu primjenu.
Članak 11.
Gospodarski subjekt može tijekom roka za dostavu ponuda zahtijevati dodatne informacije, objašnjenja ili izmjene u vezi s dokumentacijom o nabavi.
Pod uvjetom da je zahtjev iz stavka 1. ovog članka dostavljen pravodobno, Naručitelj je obvezan odgovor, dodatne informacije i objašnjenja bez odgode, a najkasnije tijekom drugog dana prije roka određenog za dostavu ponuda, staviti na raspolaganje na isti način kao i osnovnu dokumentaciju, bez navođenja podataka o podnositelju zahtjeva.
Zahtjev iz stavka 1. ovog članka je pravodoban ako je dostavljen najkasnije tijekom trećeg dana prije roka određenog za dostavu ponuda.
Članak 12.
Minimalni rok za dostavu ponuda u postupcima jednostavne nabave je pet (5) dana od dana slanja, odnosno objave poziva za dostavu ponuda.
Iznimno od stavka 1. ovog članka, u posebnim slučajevima žurnosti rok za dostavu ponuda može se skratiti i na tri (3) dana.
Članak 13.
Naručitelj je obvezan produljiti rok za dostavu ponuda u sljedećim slučajevima:
· ako dodatne informacije, objašnjenja ili izmjene u vezi s dokumentacijom o nabavi, iako pravodobno zatražene od strane gospodarskog subjekta, nisu stavljene na raspolaganje najkasnije tijekom drugog dana prije roka određenog za dostavu ponuda,
· ako je dokumentacija o nabavi značajno izmijenjena,
· ako EOJN RH nije bio dostupan u slučaju iz članka 239. Zakona o javnoj nabavi.
U slučajevima iz stavka 1. točaka 1. i 2. ovog članka, Naručitelj će produljiti rok za dostavu ponuda razmjerno važnosti dodatne informacije, objašnjenja ili izmjene, a najmanje tri (3) dana od dana slanja ispravka dokumentacije o nabavi.
U slučaju iz stavka 1. točke 3. ovog članka, Naručitelj produljuje rok za dostavu ponuda za najmanje dva dana od dana slanja ispravka dokumentacije o nabavi.

VII. OTVARANJE, PREGLED I OCJENA PONUDA
Članak 14.
Ponude zaprimljene putem modula jednostavne nabave u EOJN RH sustav EOJN RH automatski otvara po isteku roka za njihovu dostavu te generira zapisnik o otvaranju ponuda.
U slučajevima kada Naručitelj zahtijeva dostavu dijelova ponude fizičkim putem (npr. jamstva ili uzorci), sustav EOJN RH otvara samo elektroničke dijelove ponuda, dok najmanje jedan član Stručnog povjerenstva evidentira pristigle fizičke dijelove te generira zapisnik koji sadrži i evidentirane dijelove.
Otvaranje ponuda nije javno.
Članak 15.
Nakon otvaranja ponuda Stručno povjerenstvo pregledava i ocjenjuje ponude na temelju uvjeta i zahtjeva iz dokumentacije o nabavi.
Postupak pregleda i ocjene ponuda tajni su do donošenja odluke javnog naručitelja.
Ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, Naručitelj može, tijekom postupka pregleda i ocjene ponuda, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku ne kraćem od tri (3) dana.
Članak 16.
O pregledu i ocjeni ponuda Stručno povjerenstvo sastavlja zapisnik o pregledu i ocjeni ponuda.
Zapisnik iz stavka 1. ovog članka sadrži najmanje:
· naziv i sjedište Naručitelja,
· predmet nabave i evidencijski broj nabave,
· procijenjenu vrijednost nabave,
· naziv i sjedište ponuditelja koji su dostavili ponude,
· podatke o ponuđenim cijenama,
· rezultate pregleda i ocjene ponuda,
· podatke o pojašnjenju ili upotpunjavanju ponuda, ako ih je bilo,
· razloge za odbijanje ponude, ako je primjenjivo,
· rangiranje valjanih ponuda prema kriteriju za odabir,
· prijedlog za donošenje Odluke o odabiru ili Odluke o poništenju,
· datum završetka pregleda i ocjene ponuda te
· ime i prezime te potpis članova Stručnog povjerenstva koji su izvršili pregled i ocjenu ponuda.

VIII. KRITERIJ ZA ODABIR PONUDE
Članak 17.
Kriterij za odabir ponude je najniža cijena ili ekonomski najpovoljnija ponuda.
Ako se kao kriterij odabira ponude koristi ekonomski najpovoljnija ponuda, Naručitelj u pozivu na dostavu ponuda određuje kriterije za odabir i njihov relativni značaj. U slučaju kada je kriterij odabira ekonomski najpovoljnija ponuda cijena je obavezan kriterij odabira.
 
IX. ODABIR I PONIŠTENJE POSTUPKA
Članak 18.
Odluka o odabiru
Na osnovi rezultata pregleda i ocjene ponuda te kriterija za odabir ponude Općinski načelnik donosi odluku o odabiru.
Odluka o odabiru temelji se na kriteriju za odabir ponude određenom u pozivu na dostavu ponuda.
Za odabir ponude dovoljna je jedna valjana ponuda koja ispunjava sve uvjete i zahtjeve Naručitelja.
Odluka o odabiru donosi se u roku od trideset (30) dana od isteka roka za dostavu ponuda, osim ako je Naručitelj u dokumentaciji odredio duži rok.
Odluka o odabiru sadrži najmanje:
· podatke o Naručitelju,
· predmet nabave,
· procijenjenu vrijednost predmeta nabave,
· naziv ponuditelja čija je ponuda odabrana za sklapanje ugovora o nabavi,
· razloge odabira odabrane ponude,
· cijenu odabrane ponude,
· uputu o pravnom lijeku,
· datum donošenja,
· potpis odgovorne osobe.
Odluka o odabiru objavljuje se putem EOJN RH zajedno sa zapisnikom o pregledu i ocjeni ponuda.
Članak 19.
Odluka o poništenju
Općinski načelnik donosi odluku o poništenju ako su ispunjeni razlozi za poništenje postupka jednostavne nabave.
Općinski načelnik će poništiti postupak jednostavne nabave:
· ako postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije,
· ako postanu poznate okolnosti zbog kojih bi došlo do sadržajno bitno drukčijeg poziva za dostavu ponuda ili dokumentacije o nabavi, da su bile poznate prije,
· ako nije pristigla niti jedna ponuda,
· ako nakon isključenja ponuditelja ili odbijanja ponuda ne preostane nijedna valjana ponuda,
· ako je cijena najpovoljnije ponude bez PDV-a, jednaka ili veća od odgovarajućih vrijednosnih pragova iz članka 12. stavka 1. ZJN 2016,
· ako cijena najpovoljnije ponude prelazi vrijednosne pragove za provedbu postupka jednostavne nabave bez javne objave poziva, propisane člankom 8. stavkom 2. ovoga Pravilnika, osim u slučajevima iz članka 8. stavka 6. ovoga Pravilnika,
· ako je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva,
· ako je to potrebno radi zaštite javnog interesa,
· iz drugih opravdanih razloga.
Odluka o poništenju donosi se u roku od petnaest (15) dana od isteka roka za dostavu ponuda, osim ako je Naručitelj u dokumentaciji odredio duži rok.
Odluka o poništenju sadrži najmanje:
· podatke o Naručitelju,
· predmet nabave,
· procijenjenu vrijednost nabave,
· obrazloženje razloga za poništenje postupka jednostavne nabave,
· uputu o pravnom lijeku,
· datum donošenja,
· potpis odgovorne osobe.
Odluka o poništenju objavljuje se putem EOJN RH. Ako je proveden pregled i ocjena ponuda, uz odluku se objavljuje i zapisnik o pregledu i ocjeni ponuda.
Ponuditelj može putem EOJN RH, po objavi odluke, tražiti uvid u ponudu i druge dijelove dokumentacije.
Naručitelj će pravodobno podneseni zahtjev za uvid u dokumentaciju postupka riješiti bez odgode, a u pravilu prije isteka roka za podnošenje prigovora.

X. PRAVNA ZAŠTITA
Članak 20.
U postupcima jednostavne nabave čija je procijenjena vrijednost veća od 15.000,00 eura bez PDV-a, gospodarskim subjektima osigurava se pravna zaštita putem podnošenja prigovora Općinskom načelniku.
Prigovor može izjaviti ponuditelj koji je sudjelovao u postupku jednostavne nabave i koji smatra da su mu postupanjem ili propuštanjem postupanja Naručitelja povrijeđena prava ili pravni interesi.
Prigovor se može izjaviti protiv odluke o odabiru ili odluke o poništenju postupka, a u prigovoru se mogu isticati i nepravilnosti u provedbi postupka jednostavne nabave, uključujući nepravilnosti u pozivu ili dokumentaciji o nabavi, pregledu i ocjeni ponuda te drugim radnjama Naručitelja koje su utjecale ili mogle utjecati na ishod postupka.
Prigovor se podnosi u pisanom obliku putem modula jednostavne nabave EOJN RH u roku od tri (3) dana od dana dostave odluke o odabiru ili poništenju postupka.
Prigovor sadrži najmanje:
· podatke o podnositelju, 
· naziv i sjedište Naručitelja,
· evidencijski broj nabave,
· razloge prigovora i obrazloženje navoda
· dokaze kojima se potvrđuju navedeni razlozi prigovora.
Općinski načelnik odlučuje o prigovoru pisanom i obrazloženom odlukom u roku od osam (8) dana od dana zaprimanja prigovora.
Pravodobno podneseni prigovor protiv Odluke o odabiru odgađa sklapanje ugovora o nabavi odnosno izdavanje narudžbenice do donošenja odluke o prigovoru.
Odluka o prigovoru dostavlja se podnositelju prigovora putem modula jednostavne nabave EOJN RH.
Podnositelj prigovora koji je nezadovoljan odlukom o prigovoru može pokrenuti upravni spor u roku od trideset (30) dana od dana dostave odluke o prigovoru.
Podnositelju prigovora ne pripada pravo na naknadu troškova u povodu izjavljenog prigovora.

XI. SKLAPANJE UGOVORA O NABAVI
Članak 21.
S odabranim ponuditeljem sklapa se ugovor o nabavi.
Ugovor o nabavi mora biti sklopljen u skladu s uvjetima određenima u pozivu na dostavu ponuda, dokumentaciji o nabavi i odabranom ponudom.
Ugovor se sklapa:
· istekom roka za podnošenje prigovora, ako nije uložen prigovor,
· dostavom odluke o prigovoru kojom se prigovor odbacuje ili odbija, ako je uložen prigovor,
· dostavom odluke o odabiru u postupku jednostavne nabave u kojem nije dopušten prigovor.
XII. PRIJELAZNE I ZAVRŠNE ODREDBE
Članak 22.
Postupci jednostavne nabave pokrenuti po odredbama Pravilnika o provođenju postupka jednostavne nabave (Službeni glasnik Općine Satnica Đakovačka broj: 4/23.) dovršit će se prema odredbama tog Pravilnika.
Članak 23.
Ovaj Pravilnik stupa na snagu osmog dana od dana objave u Službenom glasniku Općine Satnica Đakovačka, a objavit će se na internetskoj stranici Općine Satnica Đakovačka, www.satnica-djakovacka.hr,  Elektroničkom oglasniku javne nabave Republike Hrvatske www.eojn.hr.
Stupanjem na snagu ovog Pravilnika prestaje važiti Pravilnika o provođenju postupka jednostavne nabave (Službeni glasnik Općine Satnica Đakovačka broj: 4/23.) .


